
Siekiant užtikrinti atliekų tvarkymą, nesukeliant grėsmės aplinkai ir žmonių sveikatai, Savivaldybės teritorijoje įgyvendinama atliekų tvarkymo sistema. Šiais klausimais ataskaitiniu laikotarpiu rūpinosi Savivaldybės administracijos Bendrasis skyrius.
Šiuo metu Kėdainių rajone surinktos komunalinės atliekos yra šalinamos Europos Sąjungos ir Lietuvos Respublikos aplinkosauginius standartus atitinkančiame Zabieliškio regioniniame nepavojingų atliekų sąvartyne. Ataskaitiniu laikotarpiu Savivaldybės teritorijoje iš bendrojo naudojimo ir individualių konteinerių buvo surinkta ir sutvarkyta 11 222,02 t mišrių komunalinių atliekų, t. y. 9,6 proc. (1 195,75 t) mažiau nei 2021 m., bei 1 738,03 t antrinių žaliavų, t. y. 11,8 proc. (183,27 t) daugiau nei 2021 m. 

55 pav. Surinktų ir sutvarkytų mišrių komunalinių ir antrinių žaliavų kiekis 2020−2022 m., tonomis 

[bookmark: _Hlk1631474]Savivaldybės administracijos darbuotojai taip pat aktyviai dalyvauja atliekų rūšiavimo procese rūšiuodami antrines žaliavas. Savivaldybės administracijos patalpose stovi antrinių atliekų surinkimo konteineriai. Per 2022 m. iš viso išrūšiuota apie 8,2 m3 antrinių žaliavų (2021 m. – 7 m3; 2020 m. – apie 5 m3), iš kurių didžioji dalis – popieriaus ir kartono pakuočių atliekos. 
Iki 2022 m. gruodžio 16 d. už komunalinių atliekų sraute susidarančių pakuočių atliekų rūšiuojamojo surinkimo, vežimo ir paruošimo naudoti administravimą Savivaldybės teritorijoje buvo atsakingas VšĮ Kauno regiono atliekų tvarkymo centras, o nuo 2022 m. gruodžio 17 d. administravimą perėmė Savivaldybės administracija. 
Tekstilės atliekos surenkamos ir išvežamos iš bendrojo naudojimo konteinerių, esančių Kėdainių mieste (31 vnt.) ir kaimiškosiose seniūnijose (10 vnt.). Per 2022 m. buvo surinkta, išvežta ir sutvarkyta 118,83 t tekstilės atliekų (49,76 t daugiau nei 2020 m. ir 14,41 t mažiau nei 2021 m.). 

56 pav. Surinktų ir sutvarkytų tekstilės atliekų kiekis 2020−2022 m., tonomis 

Tekstilės atliekų sutvarkymas ataskaitiniu laikotarpiu kainavo 19 620,35 Eur (2021 m. – 23 540,59 Eur; 2020 m. – 12 021,01 Eur). 
Gyventojų patogumui sodų bendrijose (nuo balandžio iki gruodžio mėn.) buvo pastatyti 6 vnt. žaliųjų atliekų surinkimui skirti konteineriai (7 m3). Šiais konteineriais per 2022 m. buvo surinkta 455,77 t žaliųjų atliekų (2021 m. – 390,92 t; 2020 m. – 545,87 t).
2022 m. iš individualių valdų ir prie bendro naudojimo komunalinių atliekų konteinerių paliktų didelių gabaritų atliekų surinktas kiekis – 560,59 t (2021 m. – 809,20 t; 2020 m. – 801,61 t).
2022 m. iš fizinių ir juridinių asmenų rinkliavos už komunalinių atliekų surinkimo ir tvarkymo paslaugas surinkta 1 659 356,94 Eur (2021 m. – 1 623 594,29 Eur; 2020 m. –                  1 496 998,99 Eur), t. y. 2,2 proc. daugiau nei 2021 m.

57 pav. Vietinės rinkliavos priskaičiavimas ir surinkimas 2020−2022 m., Eur

2022 m. išsiųstas 56 191 mokėjimo pranešimas už komunalinių atliekų surinkimą ir tvarkymą (50 193 – fiziniams asmenims, 2 208 – juridiniams asmenims, 1 162 – ūkininko ūkio valdytojams,   2 628 – asmenims, dirbantiems pagal verslo liudijimą ar individualią veiklą. 
Fizinių ir juridinių asmenų (kartu su viešuoju sektoriumi) skola už suteiktas komunalinių atliekų tvarkymo paslaugas 2022 m. pab. sudarė 717 158,44 Eur (2021 m. – 1 026 766,64 Eur; 2020 m. – 1 030 254,92 Eur). Savivaldybės administracija, siekdama sumažinti susidariusią fizinių ir juridinių asmenų skolą už komunalinių atliekų surinkimo ir išvežimo paslaugas, ėmėsi šių priemonių: sudarė skolininkų sąrašus ir perdavė juos skolų išieškojimo įmonei (perduoti 76 fiziniai asmenys, kurių bendra skolos suma yra 24 294,66 Eur), išsiųsti 4 207 priminimai fiziniams asmenims apie iki 2022 m. gruodžio 31 d. susidariusias skolas, paruošta 121 pažyma apie skolininkus ir perduota Savivaldybės administracijos Teisės ir personalo skyriui teisminiams procesams pradėti (bendra suma 2022 m. – 32 879,77 Eur). Galima daryti išvadą, kad taikomos skolos mažinimo priemonės veiksmingos, nes tiek 2022 m., tiek ir ankstesniais metais surinkta vietinės rinkliavos suma yra didesnė nei fiziniams ir juridiniams asmenims priskaičiuota vietinės rinkliavos suma.
Savivaldybės administracija už suteiktas paslaugas 2022 m. komunalinių atliekų surinkimą ir išvežimą Savivaldybės teritorijoje vykdančiai įmonei sumokėjo 818 021,77 Eur (2021 m. – 715 482,91 Eur; 2020 m. – 835 858,99 Eur). VšĮ Kauno regiono atliekų tvarkymo centrui už paslaugas 2022 m. buvo sumokėta  852 874,64 Eur (2021 m. – 943 751,77 Eur; 2020 m. – 1 057 837,20 Eur). Iš viso per ataskaitinius metus atliekų tvarkytojams sumokėta 1 670 896,41 Eur (2021 m. – 1 659 234,68 Eur; 2020 m. – 1 893 674,92 Eur). 
Ataskaitiniu laikotarpiu Savivaldybėje buvo gauti 397 fizinių ir 220 juridinių asmenų (2021 m. – iš viso 543; 2020 m. – iš viso 1 330) prašymai, susiję su metinės vietinės rinkliavos už komunalinių atliekų surinkimą ir tvarkymą perskaičiavimu. Taip pat 2022 m. 139 fiziniai ir juridiniai asmenys (2021 m. – 210; 2020 m.– 75) Savivaldybės administracijai pateikė prašymus ir dokumentus, įrodančius, kad tam tikru laikotarpiu nebuvo naudojamasi komunalinių atliekų surinkimo ir išvežimo paslauga Kėdainių rajone ar jų veikloje komunalinių atliekų nesusidarė. Tokius prašymus nagrinėjo ir sprendimą dėl lengvatos taikymo / netaikymo priėmė Savivaldybės administracijos direktoriaus įsakymu sudaryta komisija (2022 m. pritaikytų lengvatų suma – 7,2 tūkst. Eur; 2021 m. – 17,3 tūkst. Eur;  2020 m. – 10,5 tūkst. Eur). 
Vadovaujantis Savivaldybės tarybos 2020 m. vasario 28 d. sprendimu Nr. TS-7 ir Savivaldybės administracijos direktoriaus patvirtintais metinės vietinės rinkliavos už komunalinių atliekų surinkimą ir tvarkymą mokestinės nepriemokos pripažinimo beviltiška komisijos veiklos nuostatais bei sudarius komisiją, 2022 m. 332,0 tūkst. Eur metinės vietinės rinkliavos už komunalinių atliekų surinkimą ir tvarkymą mokestinės nepriemokos buvo pripažintos beviltiškomis ir nurašyta iš apskaitos duomenų (2021 m. – 96,0 tūkst. Eur; 2020 m. – 6,8 tūkst. Eur).
Ataskaitiniu laikotarpiu buvo atlikti 7 planiniai patikrinimai (2021 m. – 6; 2020 m. – 6): 4 patikrinimai Kėdainių mieste ir po 1 patikrinimą Josvainių, Šėtos ir Truskavos seniūnijose bei 61 neplaninis patikrinimas (43 patikrinimai Kėdainių mieste, 18 patikrinimų kitose kaimiškosiose seniūnijose), kurių metu buvo tikrinama komunalinių atliekų tvarkymo paslaugos kokybė. Tikrinimo vietose dažniausiai buvo nustatyti šie pažeidimai: neištuštinti komunalinių atliekų konteineriai, 5 metrų atstumu aplink atliekų konteinerius nesutvarkyta teritorija ir kt. Paslaugos teikėjas informuotas apie patikrinimų rezultatus bei įpareigotas pašalinti trūkumus. 2022 m. už laiku nesuteiktas ar už nekokybiškai atliktas paslaugas komunalinių atliekų vežėjui 5 kartus buvo skirtos baudos, kurių bendra suma siekė 540 Eur (2021 m. – 6,5 tūkst. Eur). 
Siekiant gerinti komunalinių atliekų tvarkymo infrastruktūrą, 2022 m. buvo įsigyti 1,1 m3 (275 vnt.) ir 0,24 m3 (380 vnt.) mišrių komunalinių atliekų konteineriai. Šie konteineriai buvo išdalinti fiziniams ir juridiniams asmenims. Atliktos atliekų konteinerių tvarkymo paslaugos, kurių metu buvo sutvarkyti 10 atliekų surinkimo konteinerių (trūkstamų / netinkamų naudoti konteinerių detalių keitimas). Bendra konteinerių ir jų dalių įsigijimo kaina – 54,1 tūkst. Eur. 
Įgyvendinant projektą „Komunalinių atliekų tvarkymo infrastruktūros plėtra Kėdainių rajono savivaldybėje“ pagal 2014–2020 metų Europos Sąjungos fondų investicijų veiksmų programą, Savivaldybėje per 2021–2022 m. buvo naujai suprojektuotos ir įrengtos 6 pusiau požeminės konteinerių aikštelės, kurių įrengimas kainavo 144,1 tūkst. Eur. Taip pat 2022 m. liepos mėn. buvo atliktas viešasis pirkimas, kurio metu buvo įsigyti 129 antžeminiai konteineriai. Šiuo metu Savivaldybės teritorijoje pastatyti 1 283 vnt. bendro naudojimo konteineriai.
2022 m. Savivaldybės administracija, siekdama užtikrinti tinkamą asbesto atliekų ir naudotų padangų sutvarkymą bei suteikti Savivaldybės gyventojams galimybę nemokamai tvarkyti tekstilės atliekas, Aplinkos projektų valdymo agentūrai teikė šias paraiškas dotacijoms gauti ir jas gavo:
1. „Subsidijos ir dotacijos namų ūkiuose susidariusioms asbesto atliekoms tvarkyti“: 2023 m. planuojama iš gyventojų surinkti, transportuoti ir saugiai pašalinti 130 t asbesto turinčių atliekų;
2. „Dotacijos naudotų padangų, kurių turėtojo nustatyti neįmanoma arba kuris neegzistuoja, tvarkymui“. 2022 m. buvo sutvarkyta 200,37 t bešeimininkių padangų atliekų;
3.  „Dotacija tekstilės atliekų surinkimo konteineriams įsigyti Kėdainių rajono savivaldybėje“: 2023 m. bus pastatyti 39 vnt. tekstilės atliekų surinkimo konteineriai (11 vnt. Kėdainių mieste ir 28 vnt. kaimiškose seniūnijose).
Siekdama skatinti žaliųjų atliekų tinkamą tvarkymą, Savivaldybės administracija 2022 m. įsigijo ir išdalino individualių namų gyventojams 500 vnt. kompostavimo konteinerių bei paruošė informacinius lankstinukus apie tinkamą žaliųjų atliekų tvarkymą.
Bendradarbiaujant su nevyriausybinėmis organizacijomis (VšĮ Elektronikos gamintojų ir importuotojų organizacija, Gamintojų ir importuotojų asociacija, asociacija „EEPA“, VšĮ Pakuočių tvarkymo organizacija, VšĮ „Žaliasis taškas“ ir t. t.), buvo rengiami ir įgyvendinami bendri visuomenės švietimo ir informavimo atliekų prevencijos ir atliekų tvarkymo klausimais projektai.
Ataskaitiniu laikotarpiu Savivaldybės interneto svetainėje 41 kartą, o socialiniuose tinkluose 40 katrų buvo skelbiama aktuali informacija bei mokomieji filmukai apie atliekų rūšiavimą. 
2022 m. buvo įrengtas „Kalbantis konteineris“. Konteinerių aikštelėje sumontuota įranga, leidžianti nuolat stebėti gyventojų atliekų rūšiavimo įpročius, informuoti juos apie tai, kaip tinkamai rūšiuoti atliekas, bei skelbti kitą aktualią informaciją. Taip pat prie šešių žaliųjų atliekų konteinerių pastatytos informacinės lentelės apie žaliųjų atliekų rūšiavimą. Savivaldybės administracija kartu su Gamintojų ir importuotojų asociacija „Gamtos ateitis“, siekdama Savivaldybės gyventojus informuoti apie tai, kaip  tinkamai rūšiuoti atliekas, prie 31 bendrojo naudojimo konteinerių aikštelės pastatė informacinius stendus. 
[bookmark: _Hlk125990061]2022 m. liepos 16 d. vyko nemokamas renginys „Atiduotuvių kiemas“, kurį organizavo VšĮ Kauno regiono atliekų tvarkymo centras (toliau – RATC). Renginio metu buvo galima nemokamai atiduoti savo ar pasiimti kitų atiduotus tekstilės gaminius, buities reikmenis, žaislus, laisvalaikio reikmenis. Dauguma daiktų (indai, stalo įrankiai, žaislai, fotoalbumai, rėmeliai, knygos) į renginį atkeliavo iš RATC įkurtų dalijimosi daiktais punktų, vadinamų „Atiduotuvėmis“.

58 pav. Renginio „Atiduotuvių kiemas“ akimirkos (RATC nuotraukų archyvas)

Pakuočių atliekų tvarkymo organizacija VšĮ „Žaliasis taškas“ kartu su Savivaldybe 2022 m. lapkričio 23 d. organizavo nemokamą interaktyvų edukacinį spektaklį 5−6 metų vaikams „Kontis ir Tvarkius“. Tai pirmasis lėlių spektaklis vaikams, pasakojantis apie būdus rūpintis mus supančia aplinka: rūšiuoti atliekas ir atsakingiau įsigyti naujus daiktus.

[image: No description available.] [image: No description available.]
59 pav. Spektaklio „Kontis ir Tvarkius“ akimirkos

2022 m. gruodžio 8 d. ir gruodžio 15 d. pakuočių atliekų tvarkymo organizacija „Žaliasis taškas“ bei aplinkosauginė iniciatyva „Kita forma“ nuotoliniu būdu organizavo du nemokamus praktinius bei teorinius edukacinius užsiėmimus, kurių tikslas – supažindinti visuomenę su teisingu praktiniu aplinkosaugos principų taikymu kasdienybėje, paneigiant egzistuojančius mitus ir parodant, jog būti gamtai draugišku žmogumi yra nesudėtinga ir prasminga.

